section_heading: Opis izgleda i tehnička izvedba
paragraph_text: Lice znaka Velereda je srebrni monogram »H« s okruglim medaljonom Velereda od zlata, promjera 25 mm, utisnutim u vodoravnoj prečki monograma. Na medaljonu je reljefno istaknut stilizirani lik osobe koja sjedi na prijestolju s atributima vlasti (kruna, žezlo, jabuka) i simbolima sunca sa svake strane. Medaljon je napravljen prema reljefu s krstionice u katedrali sv. Duje u Splitu i tradicionalno se smatra da predstavlja jednog od hrvatskih vladara. Rub medaljona je profiliran s ornamentom upletenog konopca. Iznad krune je reljefni grb Republike Hrvatske iza kojeg se između okomitih krakova monograma izvija stilizirana preslica. Okomiti krakovi monograma su urešeni tropletim ornamentom u kojem je usađeno po pet crvenih okruglih koralja u svakom kraku. Podno medaljona je troredi stilizirani starohrvatski ornament u čijoj je sredini stilizirano sunce s okruglim usađenim crvenim koraljem iz kojeg izlazi dvanaest zraka. Ispod sunca se izvija stilizirano klasje, a monogram je postrance urešen stiliziranim valom (tzv. »kuke») iz predromaničkog razdoblja.